KIRJALLINEN KYSYMYS P-0478/02 esittäjä(t): María Sornosa Martínez (PSE) komissiolle. Kiinteiden yhdyskuntajätteiden käsittelylaitos Salamancan Gomacellossa Espanjassa.



Virallinen lehti nro 205 E , 29/08/2002 s. 0147 - 0148



KIRJALLINEN KYSYMYS P-0478/02 esittäjä(t): María Sornosa Martínez (PSE) komissiolle (14. helmikuuta 2002) Aihe: Kiinteiden yhdyskuntajätteiden käsittelylaitos Salamancan Gomacellossa Espanjassa Hanketta kiinteiden yhdyskuntajätteiden käsittelylaitoksen rakentamiseksi Salamancan Gomacelloon ollaan parhaillaan hyväksymässä. Asukkaat vastustavat suuresti hanketta, ja he ovat muodostaneet yhdistyksen Gomacelloon rakennettavan kaatopaikan vastustamiseksi. Kansalaisfoorumi on tuonut julkisuuteen muun muassa seuraavaa: - jätteenkäsittelylaitoksen sijoittamiselle on parempia vaihtoehtoja, jotka on torjuttu suosimalla Gomecelloa siten, että maatalouskäyttöön tarkoitettuja alueita on säännönvastaisesti luokiteltu uudelleen (viljelyalueella tuotetaan aitoja Armuñan linssejä, joille on myönnetty alkuperänimitys); - yhteisön lainsäädännön mukaista julkista tiedottamista ei ole hoidettu oikein ja asianosaisten esittämät perustelut on jätetty huomiotta; - ympäristövaikutusten arviointiselostus on aivan liian riittämätön direktiivin 85/337/ETY(1) määräysten ja sen myöhempien muutosten mukaan. Voisiko komission ilmoittaa, onko Gomacellon jätteenkäsittelylaitokselle myönnetty yhteisön rahoitusta? Katsooko komissio, että laitoksen rakentaminen nykyisessä muodossaan on Euroopan unionin lainsäädännön mukaista, erityisesti mitä tulee ympäristöä koskevan tiedon saantiin ja ympäristövaikutusten arviointiin? (1) EYVL L 175, 5.7.1985, s. 40. Michel Barnier'n komission puolesta antama vastaus (21. maaliskuuta 2002) Espanjan viranomaiset ovat toimittaneet komissiolle yhteisrahoitushakemuksen saadakseen koheesiorahastosta rahoitusta Salamancan provinssissa toteutettavalle kiinteiden yhdyskuntajätteiden käsittelylaitoksen (Centro de Tratamiento de Residuos Urbanos de Gomecello) rakentamishankkeelle. Komissio on äskettäin saanut kansallisilta viranomaisilta pyytämiään täydentäviä tietoja, erityisesti ympäristövaikutuksia koskevan tutkimuksen tekemisestä tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3 päivänä maaliskuuta 1997 annetun neuvoston direktiivin 97/11/EY(1) mukaisesti. Komissio päättää yhteisrahoituksesta vasta, kun se on tutkinut tarkoin edellä mainitut tiedot. Komissio palauttaa myös mieliin, että koheesiorahastosta 16 päivänä toukokuuta 1994 annetun neuvoston asetuksen (EY) N:o 1164/94(2) mukaan rahastosta rahoitettavien hankkeiden on oltava yhteisön säännöstön mukaisia, mukaan lukien ympäristönsuojelua koskeva säännöstö. Arvoisan parlamentin jäsenen mainitsemista seikoista ei käy ilmi, onko kyseisessä hankkeessa täytetty ympäristöä koskevan tiedon saannin vapaudesta 7 päivänä kesäkuuta 1990 annetussa neuvoston direktiivissä 90/313/ETY(3) asetetut velvoitteet. Tältä osin komissio muistuttaa, että tiedonsaantiin liittyviä kansalaisten oikeuksia suojellaan tiedon saantia koskevalla kansallisella lainsäädännöllä. (1) EYVL L 73, 14.3.1997. (2) EYVL L 130, 25.5.1994, sellaisena kuin se on muutettuna 21. kesäkuuta 1999 annetuilla neuvoston asetuksilla (EY) N:o 1264/1999 ja (EY) N:o 1265/1999, EYVL L 161, 26.6.1999. (3) EYVL L 158, 23.6.1990.